*Proiect din 18 ianuarie 2017*

**PARLAMENTUL REPUBLICII MOLDOVA**

**L E G E**

**cu privire la organizațiile necomerciale**

Parlamentul adoptă prezenta Lege organică.

CUPRINS

[Capitolul I. Dispoziţii generale 2](#_Toc472522233)

[Articolul 1. Obiectul de reglementare 2](#_Toc472522234)

[Articolul 2. Noțiunile de asociație obștească, fundație și instituție privată 2](#_Toc472522235)

[Articolul 3. Principiile de constituire și de funcționare 2](#_Toc472522236)

[Articolul 4. Atributele organizației necomerciale 3](#_Toc472522237)

[Articolul 5. Relațiile dintre stat și organizațiile necomerciale 3](#_Toc472522238)

[Capitolul II. Activitatea, drepturile și obligațiile organizațiilor necomerciale 3](#_Toc472522239)

[Articolul 6. Activitatea organizației necomerciale 3](#_Toc472522240)

[Articolul 7. Drepturile și obligațiile organizației necomerciale 4](#_Toc472522241)

[Articolul 8. Proprietatea organizației necomerciale 4](#_Toc472522242)

[Articolul 9. Desemnarea procentuală și utilizarea mijloacelor financiare obținute în urma acesteia 5](#_Toc472522243)

[Articolul 10. Răspunderea pentru utilizarea neconformă sau neraportarea privind utilizarea mijloacelor financiare obținute în urma desemnării procentuale 5](#_Toc472522244)

[Capitolul III. Constituirea, înregistrarea, reorganizarea și încetarea organizațiilor necomerciale 5](#_Toc472522245)

[Articolul 11. Fondatorii 5](#_Toc472522246)

[Articolul 12. Actul de constituire 6](#_Toc472522247)

[Articolul 13. Înregistrarea organizațiilor necomerciale 7](#_Toc472522248)

[Articolul 14. Registrul de stat al organizațiilor necomerciale 8](#_Toc472522249)

[Articolul 15. Reorganizarea 8](#_Toc472522250)

[Articolul 16. Încetarea organizațiilor necomerciale 8](#_Toc472522251)

[Capitolul IV. Organele de conducere și control 9](#_Toc472522252)

[Articolul 17. Organele de conducere și control 9](#_Toc472522253)

[Articolul 18. Atributiile organului suprem de conducere 9](#_Toc472522254)

[Articolul 19. Administratorul 10](#_Toc472522255)

[Articolul 20. Organul de control 10](#_Toc472522256)

[Capitolul V. Statutul de utilitate publică 10](#_Toc472522257)

[Articolul 21. Activitatea de utilitate publică 11](#_Toc472522258)

[Articolul 22. Statutul de utilitate publică 11](#_Toc472522259)

[Articolul 23. Beneficiile statutului de utilitate publică 11](#_Toc472522260)

[Articolul 24. Comisia de certificare 12](#_Toc472522261)

[Articolul 25. Procedura de atribuire a statutului de utilitate publică 13](#_Toc472522262)

[Articolul 26. Controlul conformării la statutul de utilitate publică 14](#_Toc472522263)

[Capitolul VI. Dispoziții finale 14](#_Toc472522264)

[Cadrul conex 15](#_Toc472522265)

# Capitolul I. Dispoziţii generale

## Articolul 1. Obiectul de reglementare

1. Prezenta lege stabileşte principiile de constituire, înregistrare şi încetare a organizațiilor necomerciale, de desfășurare a activității, precum și procedura de obținere a statutului de utilitate publică.
2. Prevederile prezentei legi nu se aplică organizațiilor care nu sunt înregistrate, instituțiilor publice, partidelor politice, sindicatelor, patronatelor, cultelor religioase şi părților lor componente, asociaţiilor de proprietari în condominiu, precum și altor persoane juridice de drept public sau privat, modul de constituire şi funcţionare al cărora este reglementat de alte legi speciale.
3. În sensul prezentei legi, prin organizație necomercială se înțelege asociația obștească, fundația și instituția privată.

## Articolul 2. Noțiunile de asociație obștească, fundație și instituție privată

1. Asociația obștească este o organizație necomercială, independentă, constituită benevol, de cel puțin două persoane fizice și/sau juridice, în vederea realizării scopurilor necomerciale pentru care a fost constituită.
2. Fundația este organizația necomercială, fără membri, constituită benevol de una sau mai multe persoane fizice și/sau juridice, dotată cu patrimoniu distinct și separat de cel al fondatorilor, în vederea realizării scopurilor necomerciale pentru care a fost constituită.
3. Instituția privată este o organizație necomercială, independentă, constituită benevol, de către un singur fondator persoană fizică sau juridică, în vederea realizării scopurilor necomerciale pentru care a fost constituită.

## Articolul 3. Principiile de constituire și de funcționare

1. Organizațiile necomerciale se constituie benevol. Nimeni nu poate fi constrâns să fondeze organizații necomerciale, să devină membru al unei asociației obștești, sau să fie sancționat pentru că a fondat, este sau nu membru al unei organizații necomerciale. Persoanele se pot asocia fără a fi obligate să-și înregistreze organizația.
2. Organizațiile necomerciale sunt libere să-şi stabilească structura internă, scopurile și activitățile sale.
3. Organizațiile necomerciale sunt libere să solicite, să primească și să folosească mijloace financiare și materiale, din țară sau de peste hotare, în vederea atingerii scopurilor statutare.
4. Statul respectă, protejează și asigură libertatea de asociere.

## Articolul 4. Atributele organizației necomerciale

1. Organizația necomercială își desfășoară activitatea sub o denumire. Denumirea completă conține:
   1. în funcție de forma de organizare, cuvintele „Asociaţia Obştească”, „Fundația” sau „Instituţia Privată”; şi
   2. denumirea concretă.
2. Denumirea completă poate cuprinde şi alte date care nu contravin legislației.
3. Denumirea completă trebuie să permită deosebirea de autoritățile publice și alte organizaţii.
4. Denumirea completă scrisă în altă grafie decât cea latină se transcrie prin transliterație în cea latină. În acest caz, în documentele oficiale ale organizației necomerciale se indică denumirea originală însoțită de transcrierea în grafia latină. Fondatorul este obligat să prezinte organului înregistrării de stat semnificația denumirii scrise în altă limbă decât limba de stat.
5. Organizația necomercială are dreptul să folosească în denumirea sa numele unei persoane numai cu consimțământul acesteia sau, după caz, al succesorilor acesteia. Pentru folosirea în denumirea organizației necomerciale a cuvintelor „Moldova”, „Republica Moldova”, a denumirilor de localități, precum și a denumirilor istorice ale acestora, nu este necesară nicio permisiune şi nu se percepe nici o plată.
6. Organizația necomercială poate avea simbolică proprie, care nu coincide cu simbolica de stat a Republicii Moldova, a altor state sau a altor entități, inclusiv a celor care sunt interzise în Republica Moldova.
7. Organizația necomercială dispune de sediu. Sediul organizației necomerciale este considerat sediul înscris în registrul de stat al organizațiilor necomerciale. Organizația poate avea şi alte adrese pentru corespondență.

## Articolul 5. Relațiile dintre stat și organizațiile necomerciale

1. Statul asigură înregistrarea, reorganizarea, suspendarea și lichidarea organizațiilor necomerciale în condițiile prevăzute de prezenta lege.
2. Autoritățile publice tratează în mod egal și nu discriminează organizațiile necomerciale.
3. Statul asigură dreptul contribuabililor de a direcționa desemnări procentuale în folosul organizațiilor necomerciale care desfășoară activități de utilitate publică. Statul poate acorda sprijin financiar și material, inclusiv oferirea în condiții preferențiale a dreptului de a folosi proprietatea publică, organizațiilor necomerciale care desfășoară activități de utilitate publică.
4. Statul poate institui reguli pentru organizațiile necomerciale în vederea prevenirii spălării banilor și combaterii terorismului doar în măsura în care aceste reguli sunt conforme standardelor internaționale în domeniul drepturilor omului.
5. Statul poate interveni în activitatea organizațiilor necomerciale doar dacă aceasta constituie o măsură necesară într-o societate democratică pentru a asigura securitatea națională, siguranța publică, apărarea ordinii sau prevenirea infracțiunilor, protecția sănătății, a moralei ori a drepturilor și libertăților altora.

# **Capitolul II. Activitatea, drepturile și obligațiile organizațiilor** necomerciale

## Articolul 6. Activitatea organizației necomerciale

1. În vederea realizării scopurilor sale statutare, organizația necomercială poate desfășura orice gen de activitate neinterzisă de lege, inclusiv activitatea economică. Aceasta poate activa în beneficiul public, în beneficiul membrilor săi sau al altor persoane.
2. Organizația necomercială este în drept să desfășoare activitate economică, inclusiv de antreprenoriat social. Activitatea economică poate fi exercitată fie nemijlocit de către organizația necomercială, fie prin fondarea persoanelor juridice cu scop lucrativ.
3. Activitatea organizației necomerciale care conform legii este supusă licențierii va fi practicată doar după obținerea licenței.

## Articolul 7. Drepturile și obligațiile organizației necomerciale

1. În vederea atingerii scopurilor statutare, organizația necomercială are toate drepturile garantate de legislația Republicii Moldova, inclusiv să:
2. realizeze și să promoveze inițiative cu caracter civic, economic, cultural, educativ, precum și alte inițiative neinterzise de lege;
3. desfășoare activități ştiinţifice și de instruire;
4. difuzeze liber informații prin orice forme neinterzise de lege;
5. solicite și să primească mijloace financiare și materiale, din țară sau de peste hotare, inclusiv fonduri publice;
6. finanțeze programe în țară și în străinătate, prin acordarea de granturi, burse, ajutoare materiale și financiare;
7. reprezinte şi să apere interesele legitime ale membrilor săi și ale altor persoane în fața autorităților publice în vederea atingerii scopurilor statutare.
8. Organizația necomercială este obligată să respecte legislația Republicii Moldova, inclusiv să:
9. își ajusteze statutul în cazul modificării legislației;
10. țină evidența membrilor săi în cazul asociațiilor obștești;
11. prezinte, în termen de cel mult 3 luni, organului înregistrării de stat, documentele care confirmă modificarea statutului, schimbarea sediului, a componenței organelor de conducere și de control.
12. Asociația obștească nu poate fi obligată să accepte noi membri, decât în condițiile stabilite de statut. Această prevedere nu se aplică federațiilor sportive naționale.

## Articolul 8. Proprietatea organizației necomerciale

1. Organizația necomercială poate avea în proprietate orice bunuri, cu excepțiile stabilite de lege. Proprietatea organizației necomerciale este folosită exclusiv în vederea realizării scopurilor statutare.
2. Proprietatea organizației necomerciale se formează din orice surse neinterzise de lege, inclusiv din:
3. cotizații de membru, stabilite prin hotărârea organului suprem de conducere;
4. donații, granturi și testamente;
5. venituri din activitate economică;
6. fonduri publice, inclusiv mijloace financiare obținute în urma desemnării procentuale.
7. Profitul organizației necomerciale nu se distribuie între membri, fondatori sau alte persoane.
8. Bunurile rămase în urma dizolvării benevole a unei organizații necomerciale, după stingerea creanțelor, se transferă unei alte organizații necomerciale cu scopuri similare celei dizolvate, menționată în statut sau stabilită de organul suprem de conducere. Bunurile organizației necomerciale dizolvate forțat sunt transferate organizației necomerciale menționate în statut sau, în cazul în care statutul nu menționează organizația necomercială beneficiară, organizației necomerciale desemnate de instanța de judecată în urma unui anunț public.

## Articolul 9. Desemnarea procentuală și utilizarea mijloacelor financiare obținute în urma acesteia

1. Are dreptul de a beneficia de mecanismul de desemnare procentuală organizația necomercială care întrunește cumulativ următoarele condiții:
2. desfăşoară activităţi de utilitate publică în conformitate cu art. 21;
3. activează timp de cel puţin un an pînă la solicitarea înregistrării în lista beneficiarilor desemnării procentuale;
4. în ultimii patru ani, nu a susţinut şi, pe perioada valorificării surselor obţinute în urma desemnării procentuale, nu va susţine activitatea unui partid politic, a unei organizaţii social-politice sau a unui candidat la alegeri, în sensul [Codului electoral](http://weblex.md/item/view/id/10e9225701c6fa62071dcf1b380f9287);
5. nu are datorii la bugetul public naţional pentru perioadele fiscale anterioare.
6. Cererea de participare la mecanismul de desemnare procentuală se depune la Ministerul Justiţiei în modul stabilit de Guvern.
7. Mijloacele financiare obţinute în urma desemnării procentuale pot fi utilizate pentru:
8. susţinerea activităţilor prevăzute la art. 21, într-un termen ce nu depăşeşte două perioade fiscale după perioada fiscală în care a fost efectuată desemnarea, sumele neutilizate în acest termen restituindu-se la buget;
9. acoperirea cheltuielilor administrative de 50% dacă suma obţinută este de pînă la 50000 de lei, de 40% dacă suma este mai mare de 50000 şi nu depăşeşte 100000 de lei; de 30% dacă suma este mai mare de 100000 şi nu depăşeşte 500000 de lei; de 25% dacă suma este mai mare de 500000 de lei.
10. Organizația necomercială care a beneficiat de desemnări procentuale va prezenta rapoarte de utilizare a mijloacelor financiare obţinute în urma desemnării procentuale, în modul stabilit de Guvern.

## Articolul 10. Răspunderea pentru utilizarea neconformă sau neraportarea privind utilizarea mijloacelor financiare obținute în urma desemnării procentuale

1. Organizația necomercială şi persoanele cu funcţii de răspundere din cadrul acestora care încalcă prevederile legale privind utilizarea mijloacelor financiare obţinute în urma desemnării procentuale sau care nu raportează utilizarea acestor sume poartă răspundere în conformitate cu legislaţia şi restituie la buget suma utilizată contrar legislaţiei sau neraportată.
2. Organizația necomercială care încalcă prevederile legale privind utilizarea mijloacelor financiare obţinute în urma desemnării procentuale sau nu raportează utilizarea acestora vor fi excluse de la participare la desemnarea procentuală pentru o durată de doi ani, cu publicarea listei pe pagina web oficială a Ministerului Justiţiei.

# Capitolul III. Constituirea, înregistrarea, reorganizarea și încetarea organizațiilor necomerciale

## Articolul 11. Fondatorii

1. Organizația necomercială poate fi constituită de către persoane fizice și juridice.
2. Minorii și persoanele ocrotite pot fonda organizații și deveni membri ai asociațiilor obștești în condițiile stabilite de prezenta lege și Codul civil.
3. Instituțiile publice, întreprinderile de stat și municipale nu pot fonda organizații necomerciale sau deveni membri ai asociațiilor obștești. Această restricție nu se aplică instituțiilor de învățământ, care pot fonda fundații și instituții private.
4. Calitatea de membru al unei asociații obștești sau de fondator al organizației necomerciale se transmite prin moștenire unui singur moștenitor.

## Articolul 12. Actul de constituire

1. Organizația necomercială se constituite prin statut. Statutul organizației necomerciale constituite de doi sau mai mulți fondatori, se aprobă prin hotărârea de constituire, consemnată prin proces-verbal, iar statutul organizației necomerciale constituită de un singur fondator, prin decizie.
2. Statutul organizației necomerciale prevede:
   1. forma juridică de organizare;
   2. denumirea completă;
   3. termenul pentru care se constituie;
   4. scopurile pentru care a fost constituită;
   5. procedura de constituire, reorganizare și încetare a activității;
   6. structura organizației, organele de conducere și control, competența şi durata mandatului acestora;
   7. modul de alegere a administratorului;
   8. procedura de adoptare și modificare a statutului;
   9. modalitatea prin care va asigura transparența activității sale;
   10. procedura de dizolvare benevolă;
   11. modalitatea de distribuire a bunurilor rămase după dizolvare.
3. Statutul asociației obștești mai prevede:
4. condiţiile şi procedura de primire a noilor membri şi de încetare a calității de membru;
5. drepturile şi obligațiile membrilor;
6. procedura şi termenele de convocare a adunării generale a membrilor;
7. Statutul fundației conține:
   1. prevederi cu privire la patrimoniul cotizat, care va fi echivalentul acel puţin 2 salarii medii pe economie la momentul depunerii documentelor pentru înregistrare. Patrimoniul cotizat poate fi folosit pentru realizarea scopurilor necomerciale pentru care a fost constituită fundația;
   2. prevederi cu privire la relaţia dintre fondator şi fundaţie.
8. Statutul organizației necomerciale poate prevedea:
9. descrierea simbolicii;
10. alte prevederi referitoare la activitatea organizației, care nu contravin legislației;
11. Statutul asociației obștești se aprobă de către adunarea generală a fondatorilor, fiind semnat de către toți fondatorii la momentul constituirii.
12. Statutul instituției private se aprobă de către fondator.
13. Statutul fundației se aprobă de către fondator/fondatori sau de către executorul testamentar cu respectarea dispozițiilor testamentare. În ultimul caz, statutul se autentifică notarial.
14. Procesul-verbal al şedinţei de constituire, după caz, decizia de constituire a organizației necomerciale conține:
    1. date despre alegerea organelor de conducere și control;
    2. date privind desemnarea persoanei împuternicite să reprezinte organizația în procesul înregistrării;
    3. informații cu privire la sediul organizației;
    4. datele de contact, inclusiv adresa electronică.
15. Procesul-verbal al şedinţei de constituire al asociației obștești prevede mărimea cotizației de membru.

## Articolul 13. Înregistrarea organizațiilor necomerciale

1. Organizația necomercială se înregistrează de către organul înregistrării de stat autorizat. Fundațiile se înregistrează de către Ministerul Justiției. Asociația obștească şi instituţia privată se înregistrează, la alegerea fondatorilor, de către Ministerul Justiției sau de către organele administrației publice locale în a căror rază teritorială se va afla sediul ei.
2. Organizația necomercială dobândește personalitate juridică din momentul înregistrării.
3. Pentru înregistrarea organizației necomerciale, a modificărilor şi completărilor la statutul acesteia, se percepe o taxă, în modul prevăzut de Guvern.
4. Până la depunerea documentelor pentru înregistrare, fondatorul sau unul dintre fondatori solicită de la Ministerul Justiției, prin e-mail, confirmarea disponibilității denumirii. Ministerul Justiției răspunde în termen de 5 zile lucrătoare.
5. Denumirea organizației necomerciale poate fi rezervată la cerere de către Ministerul Justiției pe un termen de până la 4 luni. Pentru rezervare nu se percepe nicio taxă.
6. Pentru înregistrare, persoana împuternicită depune, în termen de 3 luni de la data aprobării statutului, la organul înregistrării de stat, următoarele documente, a căror listă este exhaustivă:
   1. cererea de înregistrare, semnată de persoana împuternicită prin procesul verbal al şedinţei de constituire sau decizia de constituire;
   2. statutul organizației, semnat de către fondatori, în două exemplare;
   3. procesul-verbal al ședinței de constituire sau decizia de constituire;
   4. confirmarea disponibilității denumirii organizației;
   5. lista fondatorilor, cu indicarea numelui, prenumelui, datei nașterii, domiciliului, cetățeniei fiecăruia, în cazul persoanelor fizice, sau a denumirii, sediului, numărului de identificare de stat (IDNO) și documentul care confirmă împuternicirile de reprezentare, în cazul persoanelor juridice;
   6. declarația prin care persoanele indicate la art. 4 alin.(4) consimt la folosirea numelui persoanei fizice în denumirea organizației necomerciale;
   7. documentul care adeverește stabilirea sediului;
   8. documentul care face dovada achitării taxei de înregistrare;
   9. documentul care confirmă capitalul subscris, în cazul constituirii fundației;
   10. avizul organului de specialitate al administrației publice, în cazul constituirii asociațiilor naționale şi federațiilor sportive naționale.
7. Organul înregistrării de stat, în termen de 10 zile lucrătoare de la primirea documentelor, adoptă decizia de înregistrare sau de refuz în înregistrarea organizației, cu excepția situației specificate la alin. (8).
8. În cazul constatării carențelor în documentele depuse, în termenul menționat în alin. (7), organul înregistrării de stat solicită înlăturarea acestora. Organul înregistrării de stat va lua o decizie în termen de 5 zile lucrătoare de la primirea documentelor ajustate.
9. Prin decizie motivată, înregistrarea organizației necomerciale se refuză dacă:
10. scopurile pentru care a fost constituită contravin securității naționale, siguranței publice, apărării ordinii sau prevenirii infracțiunilor și această măsură este necesară într-o societate democratică;
11. carențele menționate la alin. (8) nu au fost înlăturate în termen de 3 luni de la solicitarea organului înregistrării de stat.
12. Decizia organului înregistrării de stat se comunică persoanei care a depus documentele pentru înregistrare, în termen de 3 zile lucrătoare de la adoptare.
13. Modificările şi completările ulterioare în statutul organizației necomerciale se înregistrează potrivit procedurii de înregistrare a organizației, cu respectarea prevederilor Codului civil, și intră în vigoare din data înregistrării lor. Pentru înregistrarea modificărilor şi completărilor condiționate de modificarea legislației nu se percepe nicio taxă.
14. Refuzul de a înregistra organizația, în temeiul alin. (9) lit. b) nu constituie un obstacol pentru depunerea repetată a documentelor pentru înregistrare. Examinarea cererii repetate de către organul înregistrării de stat şi adoptarea deciziei respective se face potrivit procedurii generale.
15. Refuzul de a înregistra organizația necomercială poate fi contestat în instanța de contencios administrativ.

## Articolul 14. Registrul de stat al organizațiilor necomerciale

1. Ministerul Justiției ține registrul de stat al organizațiilor necomerciale în formă electronică. Organele administrației publice locale țin evidența asociațiilor obștești și instituțiilor private înregistrate de către acestea. Datele privind organizația necomercială înregistrată de către administrația publică locală se transmit Ministerului Justiției în termen de 10 zile lucrătoare de la înregistrare.
2. În registru se înscriu următoarele date:
   1. denumirea organizației și forma juridică de organizare;
   2. data înregistrării şi numărul de înregistrare;
   3. datele de contact ale organizației;
   4. numele şi prenumele administratorului;
   5. date cu privire la scopurile organizației;
   6. date cu privire la statutul de utilitate publică.
3. În registru pot fi înscrise și alte date.
4. Registrul se ține în limba de stat, se actualizează și este accesibil pe internet.

## Articolul 15. Reorganizarea

1. Reorganizarea organizației necomerciale se efectuează prin fuziune (contopire şi absorbție), dezmembrare (divizare şi separare) sau transformare într-o altă organizație necomercială, în conformitate cu prevederile Codului civil.
2. În cazul reorganizării organizației necomerciale, patrimoniul ei se transmite organizațiilor nou-constituite în modul prevăzut de actele de reorganizare și în corespundere cu prezenta lege.

## Articolul 16. Încetarea organizațiilor necomerciale

1. Organizația necomercială își încetează activitatea prin:
   1. dizolvare benevolă;
   2. dizolvare forțată;
   3. reorganizare prin fuziune, dezmembrare sau transformare;
2. Procedura de dizolvare benevolă a organizației este prevăzută de statutul organizației. Dacă este prevăzut de statut, fondatorul fundaţiei poate decide dizolvarea benevolă a fundaţiei.
3. Organizația necomercială poate fi dizolvată forțat prin hotărâre judecătorească, la cererea Ministerului Justiției, dacă activitatea acesteia contravine securității naționale, siguranței publice, apărării ordinii sau prevenirii infracțiunilor, protecției sănătății, a moralei ori a drepturilor și libertăților altora și această măsură este necesară într-o societate democratică. Instanța de judecată care examinează cererea de dizolvare forțată, la cererea Ministerului Justiției, poate dispune suspendarea activității organizației necomerciale până la soluționarea cererii de dizolvare. Suspendarea activității organizației necomerciale poate fi dispusă doar dacă această măsură este necesară într-o societate democratică. Decizia de suspendare poate fi contestată cu recurs separat de fondul cauzei.
4. Instanța de judecată poate oferi organizației necomerciale posibilitatea să înlăture, în termen de până la 6 luni, carențele invocate în cererea de dizolvare forțată.

# Capitolul IV. Organele de conducere și control

## Articolul 17. Organele de conducere și control

1. Organul suprem de conducere al organizației necomerciale este:
   1. adunarea generală a membrilor, în cazul asociațiilor obștești;
   2. consiliul, în cazul fundației;
   3. fondatorul, în cazul instituției private.
2. Organizația necomercială este administrată de către administrator, numit în modul prevăzut de statut.
3. Pentru exercitarea controlului asupra gestiunii organizației şi activităţii administratorului, organul suprem de conducere poate desemna unul sau mai mulți cenzori, în modul prevăzut de statut. Nu pot fi cenzori:
4. administratorul și membrii consiliului organizației;
5. soțul, afinii și rudele acestuia până la gradul al IV-lea inclusiv;
6. persoane cu antecedente penale nestinse pentru infracțiuni contra patrimoniului, infracțiuni economice, infracțiuni săvârșite de persoane cu funcție de răspundere sau de persoane care gestionează organizaţii comerciale, comise cu intenție.
7. Asociația obștească și instituția privată poate avea consiliu, desemnat de organul suprem de conducere în modul prevăzut de statut. Administratorul asociației obștești și instituției private nu poate fi membru al consiliului.
8. Pot face parte din consiliul organizației necomerciale doar persoanele individuale, desemnate în condițiile prezentei legi.
9. Organizația necomercială poate avea și alte organe care contribuie la activitatea organizației. Atribuțiile acestora sunt prevăzute de statut și nu pot contravine prezentei legi.

## Articolul 18. Atributiile organului suprem de conducere

1. Organul suprem de conducere:
   1. aprobă, modifică şi completează statutul organizației;
   2. decide crearea sucursalelor și filialelor organizației;
   3. admite și exclude membrii, în cazul asociațiilor obștești, dacă statutul nu prevede altfel;
   4. alege și revocă membrii consiliului în modul stabilit de statut;
   5. asigură respectarea de către organizaţie a normelor eticii proprii sectorului necomercial;
   6. aprobă tranzacțiile de proporții ale organizației, în modul stabilit de statut;
   7. dacă este stabilit de statut, anulează hotărârile administratorului și ale consiliului, fără a aduce atingere drepturilor terților de bună-credință;
   8. modifică patrimoniul cotizat, în cazul fundației;
   9. schimbă sediul organizației;
   10. decide asupra reorganizării sau dizolvării benevole a organizației, sucursalei și filialei organizației, în modul stabilit de statut și cu respectarea prezentei legi;
   11. decide asupra altor chestiuni date în competența sa prin lege sau statut.
2. Organul suprem de conducere este condus de către unul din membrii săi, în modul stabilit de statut.
3. Organul suprem de conducere se convoacă în ședință ordinară cel puțin o dată în an, în modul prevăzut de statut. Organul suprem de conducere se convoacă în ședință extraordinară în modul prevăzut de statut.
4. Ședința organului suprem de conducere este deliberativă dacă la ea participă mai mult de jumătate din membrii săi. Dacă ședința nu este deliberativă, următoarea ședință va avea loc în cel mult o lună, iar aceasta este deliberativă în modul prevăzut de statut.
5. Modul de participare și desfășurare a ședințelor organului suprem de conducere este stabilit în statut. Lucrările organului suprem de conducere se consemnează în procesul-verbal.
6. Hotărârile organului suprem de conducere se adoptă cu votul majorității membrilor care participă la şedinţa deliberativă, dacă prezenta lege sau statutul nu prevede altfel.
7. Ședința organului suprem de conducere la care urmează a fi decisă reorganizarea și lichidarea benevolă a asociației obștești și a fundației este deliberativă dacă la ea participă cel puţin 2/3 din membri. Decizia cu privire la reorganizare și lichidare benevolă a asociației obștești și a fundației se ia cu votul a mai mult de 2/3 din membrii organului suprem de conducere.
8. Membrii organului suprem de conducere au acces la toate documentele organizației şi sunt în drept să verifice documentele contabile, evidența patrimoniului și legalitatea tranzacțiilor organizației.

## Articolul 19. Administratorul

1. Administratorul este persoana fizică cu capacitate deplină de exercițiu, desemnată în modul stabilit de statut, cu o durată a mandatului stabilită de statut. Administratorul poate fi reales de un număr nelimitat de ori.
2. Organizaţia necomercială poate avea mai mulți administratori dacă aceasta este prevăzut în statut.
3. Administratorul are următoarele atribuții:
   1. gestionează activitatea organizației în modul stabilit de lege și statut;
   2. reprezintă organizația în raport cu autoritățile publice și terții;
   3. execută hotărârile organelor de conducere și control ale organizației;
   4. are alte atribuții prevăzute de lege și statut.
4. Administrator nu poate fi:
   1. persoana căreia, prin lege sau hotărâre judecătorească, îi este interzisă deținerea funcției de administrator sau a unei alte funcții care acordă dreptul de dispoziție asupra bunurilor materiale;
   2. persoana fizică adultă ocrotită prin curatelă dacă prin hotărâre judecătorească îi este interzisă deținerea funcției de administrator, precum şi persoana fizică adultă ocrotită prin tutelă;persoana cu antecedente penale nestinse pentru infracțiuni contra patrimoniului, infracțiuni economice, infracțiuni săvârșite de persoane cu funcție de răspundere sau de persoana care gestionează organizaţii comerciale, comise cu intenție.

## Articolul 20. Organul de control

1. Pentru exercitarea controlului asupra gestiunii organizației şi activităţii administratorului, organul suprem de conducere poate desemna un cenzor sau decide ca activitatea acesteia să fie auditată anual de către un auditor extern. Cenzorul are un mandat limitat în timp, stabilit de statut.
2. Administratorul este obligat să pună la dispoziția organului de control toate documentele necesare pentru efectuarea controlului.
3. Organul de control întocmește anual un raport cu privire la activitatea financiară a organizației și îl transmite organelor de conducere, în modul prevăzut de statut.
4. Organul de control sesizează organul suprem de conducere, sau un alt organ prevăzut de statut, dacă a constatat fapte care contravin legii sau statutului organizației şi care au cauzat sau pot cauza prejudicii considerabile organizației.

# Capitolul V. Statutul de utilitate publică

## Articolul 21. Activitatea de utilitate publică

1. În sensul prezentei legi, activitatea de utilitate publică este activitatea organizației necomerciale desfășurată în interes general sau în interesul unor colectivități locale, care contribuie la dezvoltarea și susținerea:
   1. educației şi instruirii persoanelor, difuzării şi acumulării de cunoștințe;
   2. științei, culturii şi artei;
   3. sportului, educației fizice şi turismului social;
   4. ocrotirii sănătății;
   5. protecției sociale a persoanelor cu dizabilități, a altor persoane și grupuri defavorizate;
   6. creării noilor locuri de muncă;
   7. eradicării sărăciei;
   8. promovării păcii, prevenirii şi depășirii conflictelor civile, sociale, etnice şi religioase;
   9. susținerii și promovării sectorului necomercial și a organizațiilor necomerciale;
   10. apărării şi promovării democrației şi drepturilor omului;
   11. prevenirii criminalității şi contribuirii la contracararea acesteia;
   12. protecției mediului;
   13. protejării patrimoniului cultural şi a monumentelor istorice.
2. La decizia Comisiei de certificare, pot fi considerate de utilitate publică şi alte activități decât cele menționate la alin. (1).

## Articolul 22. Statutul de utilitate publică

1. Statutul de utilitate publică se atribuie organizației necomerciale care desfășoară activități de utilitate publică menționate la art. 21 și întrunește cumulativ următoarele condiții:
   * + - 1. activează de cel puţin un an până la depunerea cererii;
         2. statutul prevede scopuri ce vizează activități de utilitate publică;
         3. are un consiliu format din cel puțin 3 persoane, care nu sînt angajate ale organizației sau afiliate (rude sau afini până la gradul III inclusiv ale membrilor organizației sau ale administratorului) acesteia;
         4. Membrii organelor de conducere și control ale organizației necomerciale respectă regulile cu privire la conflictele de interese.
         5. are un organ de control prevăzut la art.20;
         6. nu are datorii la bugetul public naţional pentru perioadele fiscale precedente;
         7. nu are în calitate de fondator sau membri partide politice sau organizații social-politice;
         8. nu susține activitatea unui partid politic, organizații social-politice sau candidat la alegeri în sensul Codului electoral;
         9. publică raportul anual de activitate.

(2) Statutul de utilitate publică se atribuie prin decizia Comisiei de Certificare. Acest fapt se menționează în registrul de stat al organizațiilor necomerciale. Statutul de utilitate publică se atribuie pe un termen de trei ani.

(3) Organizațiile necomerciale care dețin statutul de utilitate publică urmează să notifice Comisia de Certificare, în termen de 30 zile, dacă survin circumstanțe care îi fac ineligibili pentru a beneficia de acest statut. În acest caz, în termen de 30 de zile de la recepționarea notificării, Comisia de Certificare retrage statutul de utilitate publică.

(4) Retragerea statutului de utilitate publică implică decăderea din dreptul la beneficiile obținute anterior în baza acestui statut. Organizația necomercială notifică imediat autoritățile publice centrale și locale, de la care a obținut beneficii în temeiul statutului de utilitate publică, despre retragerea acestui statut.

## Articolul 23. Beneficiile statutului de utilitate publică

1. Autorităţile publice centrale şi locale sprijină activitatea organizațiilor de utilitate publică, inclusiv prin:
   1. acordarea de facilități fiscale în condiţiile legii;
   2. închirierea, în condiții preferențiale, a spațiilor sau darea lor în folosință gratuită;
   3. finanțarea activităților propuse de organizațiile necomerciale;
   4. plasarea de comenzi sociale.
2. Autoritatea publică poate desfășura în comun cu organizația necomercială activități menționate la art. 21. Decizia asupra solicitării de susținere financiară sau materială a organizației necomerciale se adoptă în urma unui concurs public.
3. Anunțul şi condiţiile de desfășurare a concursului și criteriile de evaluare se publică cu cel puţin o lună înainte de data limită pentru depunerea propunerilor de susținere.
4. Susținerea financiară sau materială a activităților organizațiilor necomerciale se efectuează în bază de contract.
5. Autoritățile publice verifică utilizarea conform destinației a susținerii financiare și materiale oferite organizațiilor necomerciale.

## Articolul 24. Comisia de certificare

1. Comisia de certificare este organul împuternicit să atribuie statutul de utilitate publică. Comisia activează pe lîngă Ministerul Justiţiei în baza unui regulament aprobat de Guvern.
2. Comisia de certificare este alcătuită din nouă membri, dintre care trei sînt desemnați de Preşedintele Republicii Moldova, trei de Parlament şi trei de Guvern. Din cei trei membri desemnați, cel puțin unul este specialist în domeniul financiar și cel puțin unul este reprezentant al organizațiilor necomerciale. Membrii Comisiei de certificare sînt desemnați în baza unui concurs public.
3. Candidat la funcția de membru al Comisiei de certificare poate fi persoana care:
   1. cunoaște limba de stat;
   2. are domiciliul în Republica Moldova;
   3. se bucură de o reputație ireproșabilă;
   4. nu este funcționar public;
   5. nu este membru al unui partid politic sau al unei organizații social-politice;
   6. este susținută printr-o recomandare de cel puţin o organizație necomercială.
4. Mandatul de membru al Comisiei de certificare încetează în caz de:
   1. expirare a duratei mandatului;
   2. revocare;
   3. demisie;
   4. deces.
5. Revocarea membrului Comisiei de certificare se face în cazul:
   1. condamnării, în baza hotărârii irevocabile a instanței de judecată, pentru comiterea unei infracțiuni;
   2. imposibilității de a-și exercita atribuțiile mai mult de trei luni consecutive;
   3. angajării în calitate de funcționar public;
   4. obținerii calității de membru de partid sau al unei organizaţii social-politice.
6. Membrii Comisiei de certificare sînt desemnați pe un termen de patru ani şi îşi exercită mandatul pînă la preluarea funcției de către membrii noi.
7. Comisia de certificare își alege președintele prin vot secret dintre membrii ei, cu majoritatea voturilor acestora. Mandatul președintelui Comisiei de certificare este de doi ani.
8. Membrii Comisiei de certificare pot deține cel mult două mandate.
9. Ținerea lucrărilor de secretariat ale Comisiei de certificare este asigurată de către Ministerul Justiției.

(10) Comisia de certificare se întrunește în ședințe nu mai rar de o dată pe lună. Şedinţele comisiei sînt publice. Data şi ora desfășurării ședințelor se stabilesc de președintele comisiei după consultarea membrilor și se publică pe pagina web oficială a Ministerului Justiției, cu cel puţin 10 zile înainte de data stabilită pentru ședință.

(11) Până la data de 31 martie a fiecărui an, Comisia de certificare publică pe pagina web oficială a Ministerului Justiţiei raportul său anual de activitate.

(12) Deciziile Comisiei de certificare cu privire la acordarea şi retragerea statutului de utilitate publică se publică pe pagina web oficială a Ministerului Justiţiei.

(13) Comisia de certificare are următoarele atribuții:

* 1. examinează dosarele organizațiilor necomerciale care solicită statutul de utilitate publică şi atribuie acest statut;
  2. informează Ministerul Justiţiei şi alte autorități competente despre organizațiile necomerciale cărora li s-a atribuit ori li s-a retras statutul de utilitate publică;
  3. iniţiază procedura de retragere a statutului de utilitate publică, în condițiile art. 28;
  4. instituie consilii consultative şi grupuri de experţi pentru analiza şi dezbaterea unor probleme ce țin de activitatea organizațiilor necomerciale de utilitate publică;
  5. examinează petiţii în problemele ce țin de competenţa sa.

(14) În exercitarea funcțiilor de control, Comisia de certificare este în drept:

* + 1. să ceară şi să primească de la autorităţile publice informația necesară pentru control;
    2. să solicite de la persoane fizice și juridice, informații referitoare la activitățile organizației necomerciale ce țin de statutul de utilitate publică;
    3. să sesizeze organele abilitate despre efectuarea de controale asupra respectării legislației;
    4. să solicite organizațiilor necomerciale copii de pe documente şi, după caz, documentele în original.

(15) Membrii Comisiei de certificare au acces liber la dosarele organizațiilor necomerciale care au sau solicită statutul de utilitate publică.

## Articolul 25. Procedura de atribuire a statutului de utilitate publică

1. Organizația necomercială care solicită statutul de utilitate publică prezintă Comisiei de certificare următoarele documente, a căror listă nu poate fi extinsă:
2. cererea;
3. raportul de activitate pentru anul precedent (în cazul solicitării statutului de utilitate publică pentru prima dată) sau pentru ultimii trei ani (în cazul organizațiilor care au deținut statutul de utilitate publică), care va conține informații referitoare la activitățile desfășurate, valoarea mijloacelor financiare şi materiale obținute şi folosite;
4. declarația financiară, care include:

* raportul financiar pentru anul precedent de activitate, întocmit conform standardelor contabile;
* informația despre sursele de finanțare ale organizației, inclusiv granturile primite pentru perioada anterioară depunerii cererii, dar nu mai mare de 3 ani;
* datele despre folosirea mijloacelor financiare şi materiale primite;

1. declarația pe propria răspundere că întrunește condițiile prevăzute la art. 22.
2. Comisia de certificare, în termen de o lună de la data depunerii cererii complete, examinează solicitarea privind atribuirea statutului de utilitate publică. Dacă documentele prezentate comisiei sunt incomplete, secretariatul comisiei acordă solicitantului un termen de cel puțin 10 de zile pentru înlăturarea neajunsurilor.
3. Comisia de certificare adoptă una din următoarele decizii:
   1. atribuie statutul de utilitate publică;
   2. respinge cererea privind atribuirea statutului de utilitate publică în cazul neîntrunirii condițiilor prevăzute de art. 22 și 25 alin. (1).
4. Decizia Comisiei de certificare se motivează şi se comunică solicitantului în termen de 3 zile de la adoptare.
5. Reprezentanții solicitantului au dreptul să asiste la ședința Comisiei de certificare şi să intervină cu explicații privind cererea depusă.
6. Decizia Comisiei privind respingerea cererii de atribuire a statutului de utilitate publică poate fi contestată în instanța de judecată, potrivit procedurii contenciosului administrativ.

## Articolul 26. Controlul conformării la statutul de utilitate publică

* + - 1. Pe perioada deținerii statutului de utilitate publică, organizația necomercială este obligată să respecte condiţiile prevăzute la art. 22 alin (1).
      2. Comisia de Certificare poate verifica respectarea de către organizația necomercială cu statut de utilitate publică a condițiilor prevăzute de art. 22 alin (1). În cazul depistării abaterilor incompatibile cu statutul de utilitate publică, Comisia de certificare notifică organizația respectivă cu privire la abaterile depistate şi cere înlăturarea acestora în cel mult două luni. În cazul în care organizația necomercială nu a înlăturat în termenul menționat abaterile depistate, comisia îi retrage statutul de utilitate publică. Decizia de retragere poate fi contestată în instanța de judecată, potrivit procedurii contenciosului administrativ. Contestarea în instanța de judecată a deciziei Comisiei de Certificare privind retragerea statutului de utilitate publică, suspendă efectele deciziei contestate.
      3. Retragerea statutului de utilitate publică implică încetarea facilităților acordate în legătură cu acest statut.

# Capitolul VI. Dispoziții finale

1. Prezenta lege intră în vigoare la data publicării.
2. În termen de 3 luni de la data intrării în vigoare a prezentei legi, Guvernul:
   1. va aduce actele sale normative în concordanță cu prezenta lege;
   2. va elabora actele normative necesare implementării prezentei legi.
3. În termen de 24 luni de la intrarea în vigoare a prezentei legi, organizațiile necomerciale înregistrate până la intrarea în vigoare a acesteia vor asigura ca persoanele care fac parte din organele lor de conducere și control să întrunească condițiile prevăzute de prezenta lege şi îşi vor aduce statutele în concordanţă cu prevederile prezentei legi.
4. În termen de 24 luni de la intrarea în vigoare a prezentei legi, uniunile de persoane juridice își vor aduce în concordanță actele constitutive cu prevederile prezentei legi. Neaducerea în concordanță a actelor constitutive în termenul prevăzut de prezentul alineat constituie temei pentru inițierea procedurii de dizolvare forțată.
5. Organizațiile necomerciale și uniunile de persoane juridice care, în termen de 12 luni de la intrarea în vigoare a prezentei legi, nu s-au conformat acesteia, vor fi notificate în scris de către Ministerul Justiției cu privire la necesitatea conformării. În caz de neaducere în concordanță a actelor de constituire în termenul prevăzut de alineatele (3) şi (4), Ministerul Justiției notifică suplimentar organizaţia despre aceasta și acordă termen suplimentar de două luni pentru conformare.
6. La data intrării în vigoare a prezentei legi, mandatul membrilor Comisiei de Certificare încetează și, în termen de 3 luni, se creează o nouă Comisie de Certificare.
7. La data intrării în vigoare a prezentei legi se abrogă Legea nr. 837-XIII din 17 mai 1996 cu privire la asociațiile obștești (Monitorul Oficial al Republicii Moldova, 2010, nr.6 art. 54 din 23 ianuarie 1997 cu modificările și completările ulterioare) și Legea nr.581-XIV din 30 iulie 1999 cu privire la fundații (Monitorul Oficial al Republicii Moldova, 1999, nr.118-119, art.556).
8. Până la aprobarea de către Guvern a taxei pentru înregistrarea organizațiilor necomerciale, aceasta este de 90 lei.

**PREȘEDINTELE PARLAMENTULUI**

# Cadrul conex

PARLAMENTUL REPUBLICII MOLDOVA

L E G E

pentru modificarea şi completarea Codului civil

Art.I. – Codul civil al Republicii Moldova nr.1107-XV din 6 iunie 2002 (Monitorul Oficial al Republicii Moldova, 2002, nr.82-86, art.661), cu modificările ulterioare, se modifică şi se completează după cum urmează:

Cartea întîi, Capitolul II, Persoana juridică, secțiunea a 5-a „Organizații necomerciale” se expune într-o nouă redacție, după cum urmează:

Secţiunea a 5-a

Organizaţiile necomerciale

**Articolul 180. Dispoziţii generale cu privire la organizaţiile necomerciale**

* + - 1. Organizaţie necomercială este persoana juridică al cărei scop este altul decât obținerea de venit.
      2. Organizaţii necomerciale sînt:
         1. asociația;
         2. fundația;
         3. instituția privată.

**Articolul 181. Asociaţia**

1. Asociație este organizaţia necomercială constituită benevol de persoane fizice şi/sau juridice, în modul prevăzut de lege, pentru satisfacerea unor necesități nemateriale.
2. Asociaţia poate avea forma de asociație obştească, cult religos sau parte componentă a acestuia, partid sau de altă organizație social-politică, de sindicat, de patronat, alte forme în condiţiile legii.
3. În asociaţie, calitatea de membru se consemnează.
4. Bunurile transmise asociaţiei de către fondatori (membri) este proprietatea ei. Asociaţia utilizează aceste bunuri în scopurile stabilite în statut.
5. Membrii nu-şi păstrează drepturile asupra bunurilor transmise asociaţiei în proprietate, nici asupra cotizaţiilor de membru. Ei nu răspund pentru obligaţiile asociaţiei, iar aceasta nu răspunde pentru obligaţiile membrilor săi.
6. Particularităţile constituirii, ale activităţii, statutul juridic al diferitelor tipuri de asociaţii se stabilesc prin lege.

**Articolul 182. Fundaţia**

1. Fundaţie este organizaţia necomercială, fără membri, înfiinţată de una sau mai multe persoane fizice şi/sau juridice, dotată cu patrimoniu distinct şi separat de cel al fondatorilor, destinat atingerii scopurilor necomerciale prevăzute în actul de constituire.
2. Fundaţia poate fi constituită și în baza testamentului.

**Articolul 183. Instituţia privată**

(1) Instituţia privată este organizaţia necomercială constituită de către un fondator pentru realizarea unor scopuri necomerciale, finanţată parţial sau integral de acesta.

(2) Bunurile se consideră transmise de fondator instituţiei private cu drept de proprietate dacă actul de constituire nu prevede altfel.

(3) Instituţia privată se constituie în baza hotărîrii persoanei fizice sau juridice, care o dotează potrivit scopului preconizat.

**Articolul 184. Se abrogă**

**Articolul 185. Se abrogă**

**Articolul 186. Statutul organizaţiei necomerciale**

(1) Organizaţia necomercială acţionează în bază de statut dacă legea nu prevede altfel.

(2) Statutul trebuie să fie semnat de toţi fondatorii dacă legea nu prevede altfel.

(3) În statutul organizaţiei necomerciale trebuie să se indice:

1. forma juridică de organizare;
2. denumirea completă;
3. termenul pentru care se constituie;
4. scopurile pentru care a fost constituită;
5. procedura de constituire, reorganizare și încetare a activității;
6. structura organizației, organele de conducere și control, competența şi durata mandatului acestora;
7. modul de alegere a administratorului;
8. procedura de adoptare și modificare a statutului;
9. modalitatea prin care va asigura transparența activității sale;
10. procedura de dizolvare benevolă;
11. modalitatea de distribuire a bunurilor rămase după lichidare
12. alte date stabilite de lege pentru tipul respectiv de organizaţie necomercială.

(4) Statutul poate prevedea şi alte clauze care nu contravin legii.

**Articolul 187. Genurile de activitate ale organizaţiilor necomerciale**

(1) Organizaţiile necomerciale sînt în drept să desfăşoare orice gen de activitate neinterzis de lege, care ţine de realizarea scopurilor prevăzute de statut.

(2) Activitatea care, conform legii, este supusă licenţierii va fi practicată de organizaţiile necomerciale doar după obţinerea licenţei.

**Articolul 188. Activitatea economică a organizaţiei necomerciale**

(1) Organizaţia necomercială este în drept să desfăşoare activitatea economică. Activitatea economică poate fi exercitată nemijlocit de către organizația necomercială, sau prin fondarea, în condițiile legii, a persoanelor juridice cu scop lucrativ.

**Articolul 189. Conducerea, administrarea şi reprezentarea organizaţiei necomerciale**

Normele de conducere, administrare şi reprezentare a organizaţiei necomerciale sînt stabilite prin lege şi statutul ei.

**Articolul 190 se abrogă**

**Articolul 191 se abrogă**